
A NEHÉZVEGYIPARI KUTATÓ INTÉZET TÖRTÉNETE DIÓHÉJBAN 


A NEVIKI történetét vázlatosan bemutató sorozatunk utolsó részében összegezzük és 
áttekintjük a NEVIKI veszprémi működésének négy évtizedét, kapcsolatát a várossal, szűkebb 
és tágabb környezetében betöltött helyét és szerepét. Megpróbáljuk megvilágítani a 
körülményeket és viszonyokat, amelyek között létezett, kérdéseket teszünk fel a 
megszűnésével kapcsolatban, vajon lett volna esély a túlélésre? 


A Nehézvegyipari Kutató Intézet megszűnése óta eltelt harminc év, felnőtt egy új generáció, 
nekik már nemsokat mond ez a betűszó: NEVIKI. Még két generáció múlva már nem lesz senki 
élő, akinek személyes emlékei lennének erről az intézményről. Egyáltalán milyen nyomok 
maradnak meg, vagy szükséges-e, hogy maradjon emlék bármilyen formában is? Nehéz 
kérdések ezek, hiszen e mögött a betűszó mögött emberi történetek százai, ezrei húzódnak meg. 
Azon is érdemes elgondolkodni, hogy van egy látszatra egészséges, életerős — és valójában jó 
állapotban lévő -— szervezet, amely szinte egyik napról a másikra megszűnik létezni. Ennek talán 
van egy tágabb értelme, jelentősége is, hogy ez talán máskor, másokkal is megtörténhet. 


A sors forgandó! Mementó móri! 


A második világháború után Magyarországon központi döntések nyomán az ipari 
kutatóintézetek egész sorát hozták létre — köztük a NEVIKI-t is — amelyekben a kutatással, 
fejlesztéssel foglalkozók közel fele dolgozott. A rendszerváltáskor nem volt ilyen központi 
döntés a megszüntetésükről, de a megmentésükről sem. Mivel ezek a kutatóintézetek 
vállalatként működtek, legtöbbjük a gazdálkodó szervezetekre vonatkozó felszámolások 
(csődeljárások) keretében gazdasági okokból szűnt meg. Politikai vonatkozás annyiban 
fedezhető fel, hogy az új politikai kurzus sztálinista gyökerűeknek tekintette őket és a sorsukra 
hagyta. A NEVIKI létrejötte és megszűnése is tehát egy paradigmaváltás következtében és 
eredményeként történt. Ilyen típusú változás nem túl gyakran fordul elő a történelemben. 


A második világháború után két pólusú világrend alakult ki, amelyre a Kelet-Nyugat 
szembenállása, a szocialista-kapitalista berendezkedés rivalizálása volt a jellemző. Ebben a 
konstellációban, az élet minden területén minden tevékenységnek ideológiai, politikai 
vonatkozása is volt. A keleti blokk önellátásra rendezkedett be, az élelmiszert stratégiai 
fegyvernek tekintették, tehát a nagyüzemi mezőgazdaság fejlesztése központi kérdés volt, 
amely csak a kemikáliák nagyarányú felhasználásával volt megvalósítható. Ennek a 
mechanizmusnak volt része a NEVIKI is. 


A NEVIKI-nek, mint a gyakorlatot szolgáló szellemi műhelynek nem az alapkutatás, hanem az 
alkalmazott és fejlesztő kutatás volt az alapvető feladata, valamint a tudományos szolgáltatás 
biztosítása. Eredményességét elsősorban nem az intézeti nyereség alapján lehet megítélni, 
hanem az általa produkált tudományos eredmények ipari realizálásán keresztül. Az adatok, 
tények és bizonyítékok azt mutatják, hogy ezen feladatának megfelelt. A magyar 
növényvédőszer innovációs lánc integráns részévé vált, ezer szállal kötődött a termelést végző 
vegyipari vállalatokhoz és tudományos eredményei révén elismert részévé vált a hazai és 
külföldi tudományos életnek. Ezt bizonyítja a százas nagyságrendű szabadalom, a több mint 
kétezer dokumentált publikáció, a megszámolhatatlan kutatási jelentés és előadás, amelyet az 
intézet kutatói produkáltak a négy évtized alatt. 


A NEVIKI múltja: szakadatlan átalakulás és változás 


Ha visszatekintünk a NEVIKI négy évtizedes létezésére, állandó átalakulások és végeláthatatlan 
szervezeti és személyi változások sorozatát látjuk. 


A megalakulását követő első években alapvetően szén-, szilikát- és szervetlenkémiai kutatások 
alkották a fő feladatát. Az 1950-es évek közepétől a vegyipar nyersanyagbázisának változásával, 
azaz a szénről a szénhidrogénekre való fokozatos áttéréssel, az 1960-as évektől új kutatási 
irányra kellett átállni. Ez az új terület a növényvédőszer-kutatás lett. Ehhez, az eddigi, 
alapvetően szervetlenkémiai területről a szerveskémia területére kellett átállni, ami jelentős 
nehézségekkel járt. Kezdetben a már bevált, és piacon lévő termékek adaptálása, 
reprodukálása jelentette a feladatot, és ez jelentős sikereket hozott a vegyipari vállalatoknál 
történt megvalósulások révén. 


Az 1970-es évektől a növényvédőszer-kutatásnak egy magasabb szintjére kellett átváltani. 
Teljesen új kutatási területeket kellett ehhez meghonosítani az intézetben, olyanokat, mint 
biológiai, toxikológiai, biokémiai, mezőgazdasági stb. Az 1980-as években a nem vegyész 
végzettségű szakemberek száma megközelítette a vegyész szakemberekét. Ekkorra, a NEVIKI- 
ben kialakult a magyar növényvédőszer innovációs lánc teljes kutató-fejlesztő (KtF) vertikuma. A 
nehézvegyipari kutatások ekkor már teljességgel hiányoztak a kutatási palettáról, csak az 
intézet nevében maradt meg az emlékük. 


Újabb kihívások a láthatáron 


A tudományok szakadatlan és egyre gyorsuló ütemű fejlődése a világban egy újabb szakaszához 
érkezett. Az 1980-as évekre a biotechnológia és a génmanipulációs technika fejlődése lehetővé 
tette a gyakorlatban történő alkalmazásukat. Ez természetesen nem kerülte el a 
növényvédőszer-ipart sem. A növényvédőszert gyártó nagy nemzetközi monopóliumok kezdték 
felvásárolni a vetőmag nemesítő és előállító vállalatokat azzal a céllal, hogy az általuk gyártott 
növényvédőszereket a génmanipulált mezőgazdasági növények vetőmagjával együtt, egy 
csomagban árusítsák. A génmanipuláció révén ugyanis, a növényeket ellenállóvá (rezisztenssé) 


lehet tenni például a gyomirtószerekkel szemben, így azok nem pusztítják el a kultúrnövényeket. 
(Biztosan sokan hallottak a Monsanto cégről és Glifozát nevű gyomirtószeréről, amely e 
koncepció megvalósulásának egy példája). 


A "80-as évek közepétől a NEVIKT is elkezdte a gondolkodást, hogyan tudna a jövőben ehhez az 
új trendhez csatlakozni. Születtek elképzelések, tanulmányok, de az egyértelmű volt, hogy saját 
forrásból ez megvalósíthatatlan, csak nagyon sokoldalú és országos szintű kooperációban 
képzelhető el siker. 


Az 1980-as években a magyar vegyipar, közte a növényvédőszer-ipar növekedése is jelentősen 
lassult. 1960-1970. között 2.7-szeres, 1970-1975. között 4.9-szeres, 1975-1980. között 1.6- 
szeres, 1980-1986 között 1.1-szeres volt a növényvédőszeripar növekedési rátája. Ez a csökkenő 
tendencia természetesen a NEVIKI távlati gazdasági kilátásait is érintette. A vegyipari vállalatok 
és a NEVIKI ádáz harcot vívtak az egyre csökkenő népgazdasági és ágazati fejlesztési forrásokért. 


Változtatási törekvések az 1980-as évek közepén 


Az 1970-es évek elején kezdődődött kutatási stratégiaváltás és az azt támogató fejlesztések 
eredményeként a "80-as évek első felében már jelentkeztek az első eredmények, de ezek csak a 
"90-es évek elejétől, közepétől hozhattak volna számottevő bevételt. Az originális új vegyület 
kutatási stratégiának nem volt kifutási ideje. 


Erre jó példa az intézet által kifejlesztett első magyar originális szerves foszforsavészter típusú 
rovarölőszer, melynek kereskedelmi termékké fejlesztése is elkezdődött a 80-as évek közepén 
Nevifosz 50 EC néven. Kiterjedt analitikai, toxikológiai, biológiai-hatástani, mezőgazdasági 
alkalmazástechnikai vizsgáltok folytak a készítmény viselkedésének és gyakorlati 
alkalmazhatóságának a felderítésére. A Nitrokémiai Ipartelepek területén elkészült a 400 t/év 
kapacitású kísérleti üzem, és az első próbagyártás is megtörtént. A legyártott anyag 
formálására, kiszerelésére és nagyüzemi kipróbálására azonban már nem kerülhetett sor a 
NEVIKI felszámolásának megindulásával, majd később a NITROKÉMIA szanálásával. 


A NEVIKI, érezve a változtatás szükségességét, az előre menekülés stratégiáját választotta, 
hosszútávú fejlesztésekbe kezdett. 1985-ban Világbanki hitel felvételével kb. 265 M Ft 
nagyságrendben, egy új Toxikológiai Kutató Bázis építésébe kezdett Szabadságpusztán, amely 
1990-re vált működő képessé. Még ebben az évben elkezdődött egy kísérleti gyártóüzem 
létesítése Papkeszin, mintegy 56 M Ft költségelőirányzattal. Ezen beruházások helyénvalósága 
vitatható volt, mert nem voltak szükségesek közvetlen igények kielégítésére, és az évtized 
végére kialakult körülmények között csak rontották a gazdasági helyzetet, jelentős 
eladósodáshoz vezettek. 


A NEVIKI kutatási-fejlesztési vertikumának a kezdetektől fogva volt egy egészségtelen 
arányeltolódása, amely abban jelentkezett, hogy a vertikum végén elhelyezkedő láncszemek 
(toxikológia, biológia-hatástan, mezőgazdasági alkalmazástechnika), amelyek időben is csak 
később kapcsolódnak be, hamarabb lettek felfejlesztve, mint a folyamat elején lévők 


(elsősorban a szintézis és preparatív kémia). Így nem volt elég számú új molekula. A "80-as évek 
közepén történt ezen a területen egy jelentősebb kutatói létszámnövelés frissdiplomások 
beállításával, de ez később hozhatott volna komolyabb eredményt. 


A kor, amelyben a NEVIKI megszűnt; az emberi vonatkozások 


Az 1980-as évek második felében nyilvánvalóvá vált a politikai hatalom bomlása, a gazdaság 
lassulása, érezhető volt a közelgő változások szele, de a folyamatok gyors lefolyása a legtöbb 
embert váratlanul érte. Veszprémben, a VÁÉV csődeljárása 1987-ben még egy kezelhetőnek 
tűnő folyamat kezdeteként indult, de az évtized végére a robbanásszerűen növekvő esetek már 
egy kaotikus folyamattá váltak. Az alapításakor 41 főt (ebből 16 kutató) számláló NEVIKI a 
megszűnésekor közel ötszáz főnek (ebből bőven száz feletti kutató) adott munkát. Hasonló volt 
a nagyságrend a szomszédos MÁFKI-nál is, amely szintén megszűnt. Veszprémben ekkor 
kétszámjegyű volt a munkanélküliség, hasonló mértékű infláció mellett. 


A rendszerváltás az egész magyar növényvédőszeripart tragikusan érintette. A piacaikat képező 
hazai nagyüzemi gazdálkodási forma részben megszűnt vagy jelentősen átalakult. Az óriási 
mennyiséget felvevő KGST piac a fizetésképtelenség miatt teljesen kiesett. A növényvédőszert 
előállító vegyipari vállalatok megszűntek, a gyógyszergyárak felhagytak a növényvédőszer 
gyártással. Gondoljunk csak a Veszprém megyében működő, mintegy ötezer főt foglalkoztató 
Nitrokémiai Ipartelepekre, amely kapacitásának több mint felét a növényvédőszerek adták, 
vagy a Peremartoni Vegyipari Vállalatra, amelynek fő profilja szintén a növényvédőszergyártás 
volt. 


Az intézet felszámolása a dolgozók legnagyobb részét sokkszerűen érte. A látszatra konszolidált, 
stabilnak tűnő munkahelyük egyik napról a másikra megszűnt. A dolgozók között még 
szépszámmal voltak alapítók is, vagy több évtizeden keresztül ottdolgozók, és akkor még nem 
ment ritkaságszámba, hogy sokuknak ez az intézet volt az addigi egyetlen munkahelye. 
Statisztikák nem állnak rendelkezésre, de talán nem tévedünk, ha azt mondjuk, hogy a 
legnépesebb csoport a nyugdíjba/előnyugdíjba menekülőké volt, amely, ha alacsony szinten is, 
de legalább valamilyen rendszeres jövedelmet biztosított. A kutatók közül többen a VVE-en 
vagy a MÜKKI-ben, mások a magánszférában vállalkozóként folytatták. Bárhogyan is alakult 
sorsuk a későbbiekben, kutatóként vagy segéderőként dolgoztak egykor a NEVIKI-ben, a kezdeti 
sokk és trauma enyhülésével a nosztalgia megmaradt az egykori munkahely iránt. Rendszeresen 
találkozókat szerveztek, amelyen százas létszámban szoktak megjelenni még három évtizeddel 
a megszűnés után is. 


Végeláthatatlan kérdések 
Szükségszerű volt-e a NEVIKI felszámolása, megszűnése? 
Történhetett volna másként? 


Miért nem sikerült most az átalakulás, hiszen már többször is sikerült? 


Végül is, miért szűnt meg a NEVIKI? 
Hiányzott, vagy talán még mindig hiányzik valakinek ez az intézet, hagyott űrt maga után? 


A fenti kérdések sokszor elhangzottak a megszűnés idején is, és még talán napjainkban is. E 
kérdések megválaszolásához próbált a szerző tényeket, számokat, adatokat és adalékokat 
szolgáltatni a szűk keretek között, de a kérdésekre a választ mindenkinek magának kell 
megadnia. 


A Veszprémi Egyetem ötvenéves történetét bemutató könyv 112. oldalán a két ipari 
kutatóintézet megszűnésével kapcsolatban ez áll: , A rendszerváltás utáni években a NEVIKI és a 
MÁEFKI elegendő központi támogatás hiányában felszámolással (1990-92) megszűntek, ...". 
Remélem, hogy a kedves olvasóban - aki velem együtt kísérte végig a NEVIKI történetét — ennél 
azért árnyaltabb kép alakult ki a megszűnéssel kapcsolatban. 


A NEVIKI felszámolása 1990-ben kezdődött, így már nem került kiadásra a hagyományosan 
megjelenő NEVIKI Közlemények erre az évre vonatkozó 20. kötete, az intézet kutatóinak 
publikációival. 1991-ben levél érkezett az USA Kongresszusi Könyvtárától, Washingtonból, a már 
felszámolás alatt álló NEVIKI-be. A levélben udvariasan tudatják, hogy a Könyvtár nem kapta 
meg a NEVIKI Közlemények esedékes kötetét, és reménykednek annak pótlásában. A kötet 
helyett azonban csak egy levél érkezett Washingtonba, a NEVIKI megszűnésének hírével. 


Epilógus 


2021. szeptember 24-én, a Pannon Egyetem Vezetőinek és a volt NEVIKI dolgozóinak 
kezdeményezésére megemlékező ünnepség keretében emléktáblát helyeztek el a volt NEVIKI 
főépületén és az Egyetem Könyvtárában egy retrospektív kiállítást rendeztek. 


Az emléktábla az arra járót a következőkre figyelmezteti: 


EBBEN AZ ÉPÜLETBEN MŰKÖDÖTT 
AZ 1949-BEN ALAPÍTOTT 
NEHÉZVEGYIPARI KUTATÓ INTÉZET 


1952-1992. KÖZÖTT 


Szabó László 


Felhasznált irodalom, források: 
A Nehézvegyipari Kutató Intézet Közleményei 1-19. kötet, Veszprém. 1958-1989. között. 
Móra László: A Nehézvegyipari Kutató Intézet harmincéves története, Budapest, 1983. 


A Veszprémi Egyetem Története 1949-1999. Veszprém, 2002. 

A NEVIKI által használt levélpapírok fejlécei 





A NEVIKI logója 1971-től 





A NEVIKI I. számú üzemkísérleti csarnoka az 1960-as évek elején 

A Pannon Egyetem Polinszky terme az Auditórium Maximum, amely a NEVIKI I. számú 
üzemkísérleti csarnokának átépítésével jött létre 

A volt NEVIKI főépületének és bejáratának részlete a Wartha Vince utca felől napjainkban 

Az Pannon Egyetem vezetői és a NEVIKI egykori igazgatói az avatóünnepségen 

Az emléktábla az egykori NEVIKI cégtábla helyén 

A NEVIKI emléktáblája 

Szabo Laszlo 
2021. 03. 09., K, 19:15 


Címzett: 


Gyula Porga; 
András Dr. Gelencsér 


Porga Gyula polgármester 
Veszprém Város Polgármestere 


Dr. Gelencsér András rektor 
Pannon Egyetem Rektora 


Tisztelt Polgármester úr, Tisztelt Rektor úr ! 


Kérésemmel és javaslatommal azért fordulok Önökhöz, mert azt gondolom, hogy ebben az 
ügyben Önök azok, akik a legtöbbet tehetik. 

Veszprém az ország egyik legrégibb és legpatinásabb városa. Büszke a múltjára, megbecsüli, őrzi 
értékeit, múltja emlékeit. Én most egy olyan dologgal szeretnék foglalkozni, amely Veszprém 
közelmúltjával kapcsolatos. 


Veszprém második világháború utáni életében és fejlődésében jelentős szerepet töltött be az 
egyetem és a kutatóintézetek. A rendszerváltásig az egyetemen kívül két ipari kutatóintézet és 
egy akadémiai kutatóintézet működött a városban. A Vegyipari Egyetem és a Műszaki Kémiai 
Kutatóintézet különböző átalakulások után túlélték a rendszerváltást, és most már 
egyszervezeten belül folytatják sikeres tevékenységüket. A két ipari kutatóintézet, a 
Nehézvegyipari Kutató Intézet (NEVIKI) és a Magyar Ásványolaj és Fölgáz Kísérleti Intézet 
(MÁFKI), nem voltak ilyen szerencsések. A rendszerváltást követően a hazai gazdasági, ipari 
szerkezet olyan jelentős átalakuláson ment keresztül, amelyet az említett két ipari kutatóintézet 
egyszerűen nem élhetett túl. 


Ugyanakkor ez a két intézmény a maga idejében, a már említett két túlélővel együtt jelentős 
szerepet játszott abban, hogy Veszprém, a köznyelv által használt papok városából a 
nehézvegyipari kutatások fellegvárává, a vegyészek városává vált. Nem véletlen, hogy az 1970- 
es évek elején a Magyar Tudományos Akadémia az Észak-Dunántúlon kialakítandó tudományos 
bizottsági hálózata székhelyéül Veszprémet választotta. 

A két ipari kutatóintézet mintegy ezer embernek adott munkát. Az intézetek Veszprémbe 
költözése után, többszáz magasan képzett, speciális tudású szakember érkezett a városba az 
ország különböző részeiből. Ezek jelentős része le is telepedett, és büszkén vallotta magát 
veszpréminek, mint ahogy a leszármazottjaik is. A rendszerváltás óta eltelt harminc év 
távlatából bármilyen prizmán keresztül vizsgáljuk a két intézet Veszprém múltjában betöltött 
szerepét, egyértelműen csak pozitív értékelést adhatunk. A két intézetnek is jelentős szerepe 
volt abban, hogy most egy élhető, szerethető, kulturált városban élhetünk, amely egyben 
Európa Kulturális Fővárosa is lesz. 


A NEVIKI, szinte az egyetemmel egyidőben érkezett Veszprémbe, a MÁEFKI kicsit később, amikor 
elkészült a két intézet közös telephelye az akkori város szélén. A két intézet székhelyét 1952. 
augusztus 20-án avatták fel, tehát jövőre lesz hetven éve. A két intézet mintegy negyven éven 
keresztül működött a rendszerváltásig, majd az épületeiket az egyetem vette át. Azóta felnőtt 
egy generáció, akiknek már nem sokat mond ez a két betűszó: NEVIKI, MÁFKI. Jó lenne, ha a két 
intézet emléke nem veszne teljesen a feledés homályába, és egy-egy emléktábla elhelyezésével 
a főépületeken, vagy egy közös műalkotással a parkban emlékeznénk Veszprém múltjának egy 
darabjára és emlékeztetnénk az utánunk jövőket is. 


Remélem, hogy kérésem és javaslatom kedvező fogadtatásban részesül az Önök részéről. Meg 
vagyok győződve, hogy javaslatomhoz nagyon sok veszprémi is csatlakozni fog. 


Tisztelettel: 


Dr. Szabó László 


A biológiai tudományok kandidátusa 
A volt NEVIKI Biológiai és Hatástani Osztályának tudományos osztályvezetője 


